**Dôvodová správa**

**A. Všeobecná časť**

Vyhlásením prírodnej rezervácie (PR) Vydrica dôjde na území o výmere 483,49 ha, na ktorom v súčasnosti platí druhý stupeň ochrany podľa § 13 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“), k zvýšeniu stupňa ochrany a to vymedzením zóny A s piatym stupňom ochrany podľa § 16 zákona na lesných pozemkoch vo výmere 450,31 ha, čo predstavuje 93,14 % výmery navrhovanej PR Vydrica a zóny B so štvrtým stupňom ochrany podľa § 15 zákona prevažne na lesných pozemkoch vo výmere 33,18 ha, čo predstavuje 6,86 % výmery navrhovanej PR Vydrica. Vyhlásením ochranného pásma PR Vydrica dôjde na území o výmere 97,75 ha k zvýšeniu druhého stupňa ochrany na štvrtý stupeň ochrany podľa § 15 zákona.

Celé územie PR Vydrica a jej ochranného pásma je súčasťou Chránenej krajinnej oblasti Malé Karpaty. Navrhovaná PR Vydrica a jej ochranné pásmo sa čiastočne prekrýva aj s Chráneným vtáčím územím SKCHVU014 Malé Karpaty, ktoré je súčasťou európskej sústavy chránených území Natura 2000. SKCHVU014 Malé Karpaty bolo vyhlásené vyhláškou Ministerstva životného prostredia Slovenskej republiky č. 216/2005 Z. z., ktorou sa vyhlasuje Chránené vtáčie územie Malé Karpaty. Prekryv PR Vydrica a jej ochranného pásma s SKCHVU014 Malé Karpaty predstavuje 73,28 %.

PR Vydrica sa čiastočne prekrýva s tromi územiami európskeho významu, ktoré sú súčasťou európskej sústavy chránených území Natura 2000. Prvým územím európskeho významu je SKUEV0388 Vydrica, ktoré bolo zaradené do národného zoznamu schváleného v roku 2004 vládou Slovenskej republiky (SR) a v roku 2008 schválené Európskou komisiou (EK). Prekryv PR Vydrica so SKUEV0388 Vydrica predstavuje 5,6868 ha, čo je 1,18 % navrhovanej PR Vydrica. Druhým územím európskeho významu je SKUEV0104 Homoľské Karpaty, ktoré bolo zaradené do národného zoznamu schváleného v roku 2004 vládou SR a v roku 2008 schválené EK. Prekryv PR Vydrica so SKUEV104 Homoľské Karpaty predstavuje 33,0791 ha, čo je 6,84 % navrhovanej PR Vydrica. Tretím územím európskeho významu je SKUEV1388 Vydrica, ktoré bolo zaradené do národného zoznamu schváleného v roku 2011 vládou SR a v roku 2013 EK. Prekryv PR Vydrica so SKUEV1388 predstavuje 19,9882 ha, čo je 4,13 % navrhovanej PR Vydrica. Uvedené územia európskeho významu sú zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov a do rozhodnutí EK, pričom aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne.

Zámer vyhlásiť PR Vydrica bol v zmysle § 50 zákona dňa 3. mája 2021 oznámený Okresným úradom Bratislava. K zámeru bolo doručených 12 pripomienok od 4 subjektov. Pripomienky boli podrobne vyhodnotené, vyhodnotenia boli zaslané pripomienkujúcim subjektom, resp. boli s dotknutými subjektmi prerokované dňa 12. júla 2021. V zmysle záverov rokovania k zámeru, ako aj následného medzirezortného pripomienkového konania, došlo k úprave projektu ochrany.

Návrh nariadenia vlády Slovenskej republiky, ktorým sa vyhlasuje prírodná rezervácia Vydrica a jej ochranné pásmo (ďalej len „návrh nariadenia vlády“), bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú aj jednorazové výdavky na označenie v zmysle zákona a vyhlášky Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 170/2021 Z. z.“).

Návrh nariadenia vlády nepredpokladá vplyv na podnikateľské prostredie, na sociálne prostredie, na manželstvo, rodičovstvo a rodinu, informatizáciu spoločnosti a služby verejnej správy pre občana. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

Vyhlasuje sa PR Vydrica. Celková výmera prírodnej rezervácie je 483,49 ha a výmera jej ochranného pásma je 97,75 ha.

Územie PR sa vymedzuje prostredníctvom príslušného okresu a katastrálneho územia, ďalej sa uvádza, kde je možné nájsť podklady, v ktorých je zakreslená hranica PR. Technickým podkladom na zápis priebehu hranice PR do katastra nehnuteľností je zjednodušený operát geometrického plánu. Pre potreby praxe budú grafické podklady, v ktorých je zakreslená hranica PR, uložené podľa miestnej príslušnosti na Okresnom úrade Pezinok, Okresnom úrade Bratislava III a Okresnom úrade Bratislava IV. Ďalším zdrojom informácií o PR a o vymedzení jej hranice je Štátny zoznam osobitne chránených častí prírody a krajiny (ďalej len „štátny zoznam“),   
do ktorého sa podľa § 51 ods. 4 zákona zapíšu prírodné rezervácie po vyhlásení ich ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územia sú predmetom evidencie katastra nehnuteľností. V zmysle § 51 ods. 5 zákona okresný úrad na základe podkladov predložených MŽP SR vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie PR evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií [kódom druhu chránenej nehnuteľnosti „104 Prírodná rezervácia (národná prírodná rezervácia)“, príp. kódom druhu chránenej nehnuteľnosti „107 Ochranné pásmo chráneného územia“]. Hranica PR je vymedzená v prílohe č. 1. Ciele starostlivosti o PR, opatrenia na ich dosiahnutie a zásady využívania územia upravuje program starostlivosti o chránené územie podľa § 54 ods. 5 zákona.

**K § 2 a prílohe č. 2**

Upravuje sa účel a predmet ochrany PR. Účelom jej vyhlásenia je zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa na tomto území, ako aj zabezpečenie priaznivého stavu predmetov ochrany prírodnej rezervácie, ktoré sú uvedené v prílohe č. 2.

Predmetom ochrany PR Vydrica je prioritný biotop európskeho významu Ls1.3 Jaseňovo-jelšové podhorské lužné lesy (\* 91E0), biotopy európskeho významu Ls5.1 Bukové a jedľovo-bukové kvetnaté lesy (9130) a Ls5.2 Kyslomilné bukové lesy (9110), biotop národného významu Ls2.1 Dubovo-hrabové lesy karpatské, biotopy prioritných druhov živočíchov európskeho významu \* fuzáč alpský *(Rosalia alpina)* a \* rak riavový *(Austropotamobius torrentium) a* biotopy druhov živočíchov európskeho významu pásikavec *(Cordulegaster heros) a* kováčik fialový *(Limoniscus violaceus).*

Podľa § 2 ods. 2 písm. t) zákona prioritný biotop je biotop európskeho významu, ktorého ochrana má zvláštny význam vzhľadom na podiel jeho prirodzeného výskytu v Európe. Podľa § 2 ods. 2 písm. y) zákona prioritný druh je druh európskeho významu, ktorého ochrana je nevyhnutná vzhľadom na jeho malý prirodzený areál v Európe. Prioritný biotop a prioritný druh sú označené symbolom \*.Biotopy európskeho významu sú označené v súlade s prílohou č. 1 časť A k vyhláške č. 170/2021 Z. z. Biotop národného významu je označený v súlade s prílohou č. 1 časť B k vyhláške č. 170/2021 Z. z. Biotopy druhov živočíchov európskeho významu sú označené v súlade s prílohou č. 5 časť A k vyhláške č. 170/2021 Z. z.

**K § 3**

Na území PR Vydrica platí v zóne A piaty stupeň ochrany podľa § 16 zákona a v zóne B štvrtý stupeň ochrany podľa § 15 zákona. Zóna A má výmeru 450,31 ha a zóna B má výmeru 33,18 ha. Ochranné pásmo PR Vydrica má výmeru 97,75 ha a platí v ňom štvrtý stupeň ochrany podľa § 15 zákona.

V prípade existujúcich chodníkov je možné za činnosť, ktorá nie je v rozpore so záujmami ochrany prírody a predmetom ochrany navrhovanej prírodnej rezervácie a ktorá je nevyhnutná na zabezpečenie ich prechodnosti, považovať prepiľovanie stromov padnutých na teleso chodníka, orez konárov zasahujúcich do profilu chodníka, výrub náletu drevín a vyžínanie v telese chodníka, ručná údržba priečneho profilu telesa chodníka, vyrezávanie stupňov (zásekov na bezpečný prechod) na stromoch spadnutých do telesa chodníka; v prípade existujúcich značených turistických chodníkov aj spiľovanie odumretých stromov ohrozujúcich svojim pádom osoby pohybujúce sa na značenom turistickom chodníku. Spílené stromy budú následne odsunuté do porastu a ponechané na prirodzený rozklad. Udelenie výnimky je možné v zmysle § 29 ods. 4 písm. e) zákona.

Zároveň má okresný úrad možnosť vyhradiť miesta (tzv. vyhradené miesta) uverejnením zoznamu týchto miest na svojej úradnej tabuli, webovom sídle a na úradnej tabuli dotknutej obce, v ktorých budú povolené určité činnosti. Tieto vyhradené miesta môžu zahŕňať aj celé chránené územie. Týmto spôsobom, ak týmito povolenými činnosťami dôjde k poškodeniu chránených biotopov a druhov, ktoré sú predmetom ochrany navrhovanej PR Pramene Vydrice, bude možné zmeniť, príp. určiť nové vyhradené miesta.

**K § 4**

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje na 1. január 2022.